ไฟแนนซ์ทูเดย์
...การแสดงวิสัยทัศน์ผู้อำนวยการธนาคารออมสินคนใหม่ น่าจะได้วันที่แน่นอนแล้ว คือ 24 ต.ค.นี้ คาดว่า ธัชพล กาญจนกูล รองผู้อำนวยการอาวุโส น่าจะโชว์ไม้เด็ดเป็นโปรเจกต์ยักษ์เกี่ยวกับการพัฒนารากหญ้าทั้งระบบให้คณะกรรมการได้ชม
5 ต.ค. 2555

...การแสดงวิสัยทัศน์ผู้อำนวยการธนาคารออมสินคนใหม่ น่าจะได้วันที่แน่นอนแล้ว คือ 24 ต.ค.นี้ คาดว่า ธัชพล กาญจนกูล รองผู้อำนวยการอาวุโส น่าจะโชว์ไม้เด็ดเป็นโปรเจกต์ยักษ์เกี่ยวกับการพัฒนารากหญ้าทั้งระบบให้คณะกรรมการได้ชม
...แต่จะสู้คนเพอร์เฟกต์อย่าง วรวิทย์ ชัยลิมปมนตรี กรรมการผู้จัดการ ธอส. ซึ่งมีทั้งภรรยาสวย แถมมีพ่อตาใจดีเป็นอดีตปลัดกระทรวงพลังงาน ที่เป็นเพื่อนสายตรงจากดูไบ นอกจากนี้ วรวิทย์ ยังเป็นลูกหม้อเก่าเคยทำงานที่ออมสินมากว่า 10 ปี ขอบอกว่าช่วงแรกที่ วรวิทย์ มาเป็นเอ็มดี ธอส. เวลาลงพื้นที่ไปเปิดสาขาไหน ยังเห็นคนออมสินตามไปอวยกันอยู่เนืองๆ ที่เดียว
...ขณะที่การสรรหากรรมการผู้จัดการ บริษัท ธนารักษ์พัฒนาสินทรัพย์ (ธพส.) ที่ปิดรับสมัครไปตั้งแต่เดือน มี.ค.ที่ผ่านมานู้น จนป่านนี้ยังไร้แววผู้สมัครหรือคนที่ผ่านการคัดเลือก คาดว่างานนี้คนสนใจมีน้อย เพราะของเก่าทำไว้เปรอะ
...ด้านเอสเอ็มอีแบงก์แถลงแผนฟื้นฟูตั้งเป้าล้างหนี้เน่าเกือบ 3 หมื่นล้านบาท ภายใน 3 ปี ซึ่งสถานการณ์ตอนนี้เห็นว่าคนในและพนักงานกว่า 1,700 คน แสนละเหี่ยใจกับสภาวะหนี้เสียที่ทำยังไงก็หนีวงจรนี้ไม่พ้นซะที
...ต้องนับถือใจของ วีรพงษ์ รามางกูร ประธานที่ปรึกษาด้านเศรษฐกิจนายกรัฐมนตรี หรือ ดร.โกร่ง ที่กล้าออกมาพูดความจริงว่า รัฐบาลจะพังเพราะรับจำนำข้าว นั่นเพราะได้แรงเชียร์จาก นิพนธ์ พัวพงศกร นักวิชาการเกียรติคุณทีดีอาร์ไอ ที่ขอให้ ดร.โกร่ง ซึ่งก็นั่งเป็นบอร์ดที่ทีดีอาร์ไอออกมาเตือนรัฐบาลซะที เผื่อว่าจะมีใครเงี่ยหูฟังบ้าง
...เสียดายที่รัฐมนตรีในรัฐบาลนี้ส่วนใหญ่เป็นพวกมือใหม่หัดขับ ไม่สนอนาคตประเทศไทยจะเดินลงเหวหรือไม่ ขอแค่มีเงินเข้ากระเป๋าเป็นพอใจ เพราะเกิดเพลี่ยงพล้ำปรับ ครม.ใหม่วันใด โอกาสที่จะได้กลับเข้ามายิ่งใหญ่เช่นนี้ก็มีน้อยเสียเหลือเกิน เลยพากันก้มหน้าก้มตาตะแบงกันคอโก่งว่าโครงการรับจำนำข้าวทุกเม็ดนั่นแสนวิเศษเสียเหลือเกิน